મોરલી વાજે રે મીઠી મોરલી


અન્ય સંસ્કરણ

મોરલી વાજે રે મીઠી મોરલી વાજે,
સાંભળને શામળિયાજીની મોરલી વાજે... ટેક

મીઠે સ્વરે મોહનજીની મોરલી ગાજે,
સાંભળતાને સૈયર મારું દિલડું દાઝે...  ૧

આવે રે અલબેલો વીંટ્યા ગોવાળે ઝાઝે,
ગાતાં આવે ગિરિધર સુંદર સમાજે...  ૨

મોરમુગટ કાને કુંડળ વરમાળા રાજે,
ધર્મકુંવર નીરખી કોટિ કંદર્પ લાજે...  ૩

પીતાંબરની પલવટ વાળી છત્ર શિર છાજે,
પ્રેમાનંદનો વા'લો ચાલો જોવાને કાજે...  ૪

પ્રેમાનંદ સ્વામી
ભક્તિપદ